༈གདན་རབས་བདུན་པ་རྒྱ་སྤྲུལ་རིན་པོ་ཆེ་དང་དུས་མཉམ་པ།ཀརྨ་བཀྲ་ཤིས་ཀྱི་དབོན་པོ་དབང་ཕྱུག་གི་སྤྲུལ་སྐུ་རིག་འཛིན་འཇིགས་མེད་རང་གྲོལ་ནི།རབ་ཡིད་ལྕགས་འབྲུག་ལ་འཁྲུངས།པདྨ་ཉིན་བྱེད་དབང་པོ་ལས་རབ་བྱུང་བསྙེན་རྫོགས་གསན་པས་མཚན་ཀརྨ་བསྟན་འཛིན་ཆོས་ཀྱི་རྒྱལ་པོར་གསོལ།རྗེ་ཀརྨ་འགྱུར་མེད་ལས་རང་ལུགས་ཀྱི་བཀའ་གཏེར་སྨིན་བྱེད་ཁྲིད་དང་བཅས་པ་ཡོངས་རྫོགས་གསན།ཁྲ་མ་བླ་མ་འཇིགས་མེད་རྒྱལ་བའི་མྱུ་གུ་ལས་ཀློང་ཆེན་སྙིང་ཐིག་གི་སྨིན་གྲོལ་ཡོངས་རྫོགས་དང༌།ཀཿཐོག་པ་འགྱུར་མེད་ཚེ་དབང་མཆོག་གྲུབ་ལས་བཀའ་གཏེར་གྱི་གདམས་ངག་སྨིན་གྲོལ་བཅས་པ་རྒྱ་ཆེར་གསན།སྐུ་ཚེའི་སྟོད་ལ་དཔལ་ཡུལ་བའི་བསྟན་པའི་ཁུར་བཞེས་ནས་སྔར་སྲོལ་མི་ནུབ་པའི་བྱ་བ་རླབས་ཆེན་མཛད།དེ་ནས་རྨུགས་སངས་གནས་སུ་བྱོན་ཏེ་ཟླ་གམ་དབང་ཕུག་ཏུ་བཅད་རྒྱ་བཞུགས།གཙང་ཤིས་རྡོ་རྗེ་གྲོ་ལོད་དུ་བྱོན་ནས་སྙིང་པོའི་སྒྲུབ་པ་མཛད།ཕྱོགས་དང་རིས་མེད་དུ་སྐལ་ལྡན་འདུས་པ་མང་པོར་ཟབ་ཁྲིད་ཀྱིས་འགྲོ་དོན་སྐྱོང༌།རྨུགས་སངས་གནས་དེར་ལྷ་ཁང་གསར་བཞེངས་ནང་གསེར་གདུང་ཐོག་ཚད་ཆེ་ཙམ་དང༌།ལི་མ་སོགས་གསེར་སྐུ་སུམ་བརྒྱ་ཙམ་བཞེངས།བསྐྱེད་རྫོགས་ཀྱི་ནུས་པ་ཐོབ་ཅིང་དམ་ཅན་བྲན་དུ་ཁོལ།སྤྱོད་འཇུག་དང་ཆོས་མངོན་སོགས་ལ་གསན་སྦྱོང་དང་འཆད་སྤེལ་ཅི་རིགས་མཛད་པའི་རྒྱུན་དེང་སང་ཡང་ཡོད།གཟུགས་ཅན་གཟུགས་མེད་ཀྱི་གདུལ་བྱ་འདུལ་བའི་གྲུབ་པའི་དབང་ཕྱུག་ཆེན་པོ་ཞིག་བྱོན་པའོ།།དེའི་ཡང་སྲིད་སྡེ་དགེའི་མདུན་ན་འདོན་གྱང་ཁང་དུ་འཁྲུངས་པ་པདྨ་ཀུན་བཟང་བསྟན་འཛིན་ནི།ཆུང་ངུའི་དུས་རྨུགས་སངས་སུ་བཞུགས་ནས་འཇམ་དབྱངས་མཁྱེན་བརྩེའི་དབང་པོ༌།འཇམ་མགོན་བློ་གྲོས་མཐའ་ཡས།རིག་འཛིན་འགྲོ་འདུལ་དཔའ་བོ་རྡོ་རྗེ།རྒྱ་སྤྲུལ་རིན་པོ་ཆེ་མདོ་སྔགས་བསྟན་འཛིན་སོགས་བླ་མ་དམ་པ་མང་པོ་ལས་དབང་ལུང་ཁྲིད་སོགས་གསན་ཅིང་བསྟན་འཛིན་དམ་པ་ཞིག་བྱོན་དུ་རེ་ཡང་སྐུ་ཚེའི་སྨད་དུ་སྡེ་དགེའི་ཆབ་སྲིད་ཀྱི་འགན་བཞེས་པ་སོགས་ཀྱི་ཕྲིན་ལས་དེ་ཙམ་མོ།།།།